35. schôdza NR SR - 12.deň - A. dopoludnia
Dátum: 2025-06-13
Poslanec: Vašečka, Richard (SLOVENSKO)
Druh vystúpenia: Vystúpenie v rozprave

84. Dobre. Ďakujem pekne za slovo, aj za dohovorenie veci. Chcel by som poďakovať tak procedurálne na úvod pánu predsedajúcemu, že jednak súhlasil s tým, aby všeobecným súhlasom sme vrátili tieto body, lebo sa to naozaj stalo nedopatrením. A ďakujem aj pánu spravodajcovi, že zobral túto službu a že môžeme vďaka tomu mať rozpravu teraz v tejto chvíli o tejto dôležitej téme. Ja by som chcel na začiatku upozorniť na to, že ak ste si všimli, tak ako predkladatelia tohto návrhu alebo teda týchto dvoch návrhov, ktoré sú v jednej zlúčenej rozprave, vystúpili dvaja lekári. Ako prvý vystúpil pán MUDr. Stachura, ako druhá pani MUDr. Záborská. Sú to ľudia, ktorí sa zaviazali, prisahali Hippokratovou prísahou, že budú chrániť ľudský život, že budú podporovať ľudský život. A ja teda nechcem hovoriť ako lekár, lebo to môžu povedať oni ako odborníci, ale ja by som chcel práve hovoriť o tomto prístupe ochrany ľudského života, podpory ľud... (Prerušenie vystúpenia predsedajúcim.) Gašpar, Tibor, podpredseda NR SR 85. Prepáčte, že vás preruším. Dúfam, že ma počuje vonku na chodbách pán poslanec Stachura, je navrhovateľ k jednému z týchto dvoch prerokovaných bodov a nech sa vráti do sály, lebo opäť tento bod prepadne, nebudeme v ňom pokračovať. Vyhlasujem trojminútovú prestávku, aby sme mu dali priestor vrátiť sa. (Krátka prestávka.) Žiga, Peter, podpredseda NR SR 86. Pán poslanec, môžete pokračovať, keďže už tu máme spravodajcu. Vašečka, Richard, poslanec NR SR 87. Okej, ďakujem, takže vrátim sa k tomu, že vystúpili tu dvaja lekári, ktorí ako navrhovatelia, ktorí sľúbili, že budú chrániť život, lekár je od toho, aby životy zachraňoval, nie aby ich ukončoval. A ja si pamätám aj jednu takú veľmi dobrú poznámku pri inej debate, kde pán navrhovateľ Stachura hovoril, že potrat je taký zaujímavý zákrok, pretože na každý zákrok musíte mať nejakú indikáciu, tak sa to povie, môžete ma potom opraviť, odborne, a že vlastne keď je, keď je všetko v poriadku, tehotenstvo nie je nejaké komplikované alebo čosi, tak to nie je žiadna indikácia, že to je asi jediný zákrok, ale to k tomu fatálny zákrok, ktorý sa vykonáva aj bez tohto. Čiže ja by som sa rád vyjadroval v tom pozitívnom slova zmysle, že ak chceme na Slovensku a aj v rámci Európskej únie niečo podporovať, tak by sme mali podporovať život a je to aj v našom vlastnom záujme a tým nemyslím len ako individuálny záujem toho dieťaťa alebo tej matky, tej rodiny, ale aj v záujme Slovenska, v záujme Európskej únie. Je naozaj vidieť, že, keď to poviem takým štýlom, že vymierame, ale ja by som ešte k tomu dodal prívlastok, že hlúpo vymierame, pretože asi ťažko nájdeme v dejinách alebo aj vo svete nejaké prostredie, ktoré má lepšie podmienky, ako máme my dnes tu v Európe pre to, aby sa deti narodili, aby mohli žiť, aby Slovensko žilo, prosperovalo. Ak tu hovoril pán prezident pred niekoľkými dňami od tohto pultu o tom, že Slovensko potrebuje víziu, tak tá vízia by mala v prvom rade nezačínať otázkou, že čo bude tu tou víziou, ale kto bude mať tú víziu, ak tu nikto nebude, ak sa nebudú deti rodiť, ak Slováci nebudú existovať, nebudú žiť. Takže prvá, tá najväčšia vízia, tá najväčšia budúcnosť sú deti a preto my na takéto iniciatívy, ktoré idú proti životu, proti deťom, proti rodine, tak namietame, že prosím vás, netlačte nám to tu, to je prvá vec, čiže zachovajte našu slobodu, našu suverenitu v tom, aby sme si o tom mohli rozhodnúť my sami, a to je potom už na debatu medzi nami tu v snemovni, ako to urobíme. A druhá vec je, nevyčleňujte peniaze na to, aby sa nerodili deti, naše spoločné európske prostriedky na to, aby sa nerodili deti, ale vyčleňujme prostriedky na to, aby sa rodili deti, aby Európa nevymierala, a to je vlastne podpora teda rodinnej politiky, pro-rodinnej politiky, o ktorej by sme tu zase mohli dlho hovoriť. Takže ochrana života, podpora rodiny, ochrana slovenskej suverenity. Pre mňa je také najzaujímavejšie to, uvádzame to aj v našom uznesení, že pripomíname, že podľa čl. 6 Zmluvy o fungovaní Európskej únie je zdravotná politika vrátane regulácie interrupcií v kompetencii členských štátov a že akékoľvek snahy o harmonizáciu v tejto oblasti zo strany EÚ sú neprípustné. Ono je to paradoxné, že musíme pripomínať vlastne Európskej únii jej vlastné pravidlá, ktoré sú navyše zvláštne, keď interrupcie, čiže ukončenie života, a to aj úplne zdravého tehotenstva, zdravého dieťaťa pri zdravej matke, je pokladané za zdravotnú politiku. Môžeme mať rôzne názory a môžeme úplne slobodne diskutovať a hlasovať o tom, že či interrupcie majú byť povolené, od ktorého týždňa majú byť povolené, a to sa tu aj deje, ale je veľmi zvláštne, ak také niečo vydávame za zdravie, za zdravotnú politiku, za reprodukčné práva. My s pani predkladateľkou a aj s predkladateľmi z KDH si myslíme, že treba naše, naše myšlienky, našu, našu pozornosť, námahu, úsilie, prostriedky investovať do života, do rodiny, do detí, lebo to je normálne, to je základ, to je budúcnosť, to je vízia nielen Slovenska, ale aj Európy. Preto vás poprosíme, aby ste si pokojne prečítali tieto návrhy a mohli by ste ich podporiť nejakým spôsobom, pretože ide tu naozaj o deklaráciu, ešte raz, ktorá nie je proti nikomu, nie je proti Európskej únii, ochraňuje ale suverenitu Slovenska, ochraňuje život, ochraňuje rodiny s deťmi. Ďakujem.